title: Komisijas Īstenošanas regula (ES) Nr. 1097/2011 ( 2011. gada 25. oktobris ), ar kuru groza Padomes Regulu (EK) Nr. 1183/2005, ar ko nosaka dažus īpašus ierobežojošus pasākumus, kas vērsti pret personām, kuras pārkāpj ieroču embargo attiecībā uz Kongo Demokrātisko Republiku

text:
               1.11.2011

               LV

               Eiropas Savienības Oficiālais Vēstnesis

               L 285/2

         KOMISIJAS ĪSTENOŠANAS REGULA (ES) Nr. 1097/2011
   (2011. gada 25. oktobris),
   ar kuru groza Padomes Regulu (EK) Nr. 1183/2005, ar ko nosaka dažus īpašus ierobežojošus pasākumus, kas vērsti pret personām, kuras pārkāpj ieroču embargo attiecībā uz Kongo Demokrātisko Republiku
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2005. gada 18. jūlija Regulu (EK) Nr. 1183/2005, ar ko nosaka dažus īpašus ierobežojošus pasākumus, kas vērsti pret personām, kuras pārkāpj ieroču embargo attiecībā uz Kongo Demokrātisko Republiku (1), un jo īpaši tās 9. panta 1. punkta a) apakšpunktu,
   tā kā:

               (1)

               Regulas (EK) Nr. 1183/2005 I pielikumā ir uzskaitītas fiziskas un juridiskas personas, vienības un struktūras, uz kurām saskaņā ar regulu attiecas līdzekļu un saimniecisko resursu iesaldēšana.

               (2)

               Apvienoto Nāciju Organizācijas Drošības padomes Sankciju komiteja 2011. gada 8. jūlijā apstiprināja atjauninājumus to personu un organizāciju sarakstā, uz kurām attiecas aktīvu iesaldēšana. Tādēļ attiecīgi jāgroza I pielikums,

         IR PIEŅĒMUSI ŠO REGULU.
   1. pants
   Regulas (EK) Nr. 1183/2005 I pielikumu aizstāj ar šīs regulas pielikumu.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 25. oktobrī

            Komisijas un tās priekšsēdētāja vārdā –

            Ārpolitikas instrumentu dienesta vadītājs

      (1)  OV L 193, 23.7.2005., 1. lpp.

      PIELIKUMS

            “I PIELIKUMS

               Regulas 2. pantā minēto fizisko un juridisko personu, vienību un struktūru saraksts

            A.   FIZISKAS PERSONAS

                        1.

                           Frank Kakolele

                              Bwambale
                            (alias: a) Frank Kakorere; b) Frank Kakorere Bwambale). Valstspiederība: Kongo. Amats: FARDC ģenerālis (bez amata kopš 2011. gada jūnija). Cita informācija: a) 2008. gada janvārī atstāja CNDP (Congrès National pour la Défense du Peuple); b) no 2011. jūnija uzturas Kinšasā, KDR; c) kopš 2010. gada iesaistīts darbībās saistībā ar KDR valdības programmu Programme de Stabilisation et Reconstruction des Zones Sortant des Conflits Armés (STAREC), tostarp piedalījies STAREC misijā Goma un Beni 2011. gada martā; d) bijušais RCD-ML līderis. 5. panta 1. punkta b) apakšpunktā minētais paziņošanas datums: 10.11.2005.

                        2.

                           Jérôme

                              Kakwavu Bukande
                            (alias a) Jérôme

                              Kakwavu
                           ; b) Commandant Jérôme). Tituls: ģenerālis. Valstspiederība: Kongo. Cita informācija: a) bijušais UCD/FAPC vadītājs; b) no 2011. jūnija apcietinājumā Makala cietumā Kinšasā. 5. panta 1. punkta b) apakšpunktā minētais paziņošanas datums: 10.11.2005.

                        3.

                           Gaston

                              Iyamuremye
                            (alias: a) Rumuli; b) Byiringiro Victor Rumuli; c) Victor Rumuri; d) Michel Byiringiro). Dzimšanas datums: 1948. g. Dzimšanas vieta: a) Musanze apgabals (Ziemeļu province), Ruanda; b) Ruhengeri, Ruanda. Tituls: brigādes ģenerālis. Amats: a) FDLR priekšsēdētājs, b) FDLR-FOCA 2. priekšsēdētāja vietnieks. Valstspiederība: Ruandas. Cita informācija: a) no 2011. gada galvenā darbības vieta ir Kalonge, Ziemeļu Kivu province; b) saskaņā ar vairākiem avotiem, tostarp ANO DP KDR Sankciju komitejas ekspertu grupas datiem, Gaston Iyamuremye ir FDLR otrais viceprezidents un tiek uzskatīts par vienu no FDLR militārās un politiskās vadības svarīgākajām personām; c) Gaston Iyamuremye vadīja Ignace Murwanashyaka (FDLR prezidents) biroju Kibua, KDR, līdz 2009. gada decembrim. 5. panta 1. punkta b) apakšpunktā minētais paziņošanas datums: 23.12.2010.

                        4.

                           Germain

                              Katanga
                           . Tituls: ģenerālis. Valstspiederība: Kongo. Cita informācija: a) Kongo DR valdība 18.10.2007. viņu nodeva Starptautiskajai krimināltiesai (ICC); b) FRPI vadītājs. 5. panta 1. punkta b) apakšpunktā minētais paziņošanas datums: 10.11.2005.

                        5.

                           Thomas

                              Lubanga
                           . Dzimšanas vieta: Ituri, KDR. Cita informācija: a) Kongo iestādes 17.3.2006. viņu nodeva ICC; b) UPC/L priekšsēdētājs. 5. panta 1. punkta b) apakšpunktā minētais paziņošanas datums: 10.11.2005.

                        6.

                           Khawa Panga

                              Mandro
                            (alias a) Kawa Panga; b) Kawa Panga Mandro; c) Kawa Mandro; d) Yves Andoul Karim; e) Chief Kahwa; f) Kawa); g) Mandro Panga Kahwa; h) Yves Khawa Panga Mandro). Dzimšanas datums: 20.8.1973. Dzimšanas vieta: Bunia, KDR. Valstspiederība: Kongo. Cita informācija: a) Kongo iestādes viņu arestēja 2005. gada oktobrī, Kisangani Apelācijas tiesa viņu attaisnoja, vēlāk viņš tika nodots tiesu iestādēm Kinšasā sakarā ar jaunām apsūdzībām; b) no 2011. jūnija apcietinājumā Makala centrālajā cietumā Kinšasā; c) bijušais PUSIC priekšsēdētājs. 5. panta 1. punkta b) apakšpunktā minētais paziņošanas datums: 10.11.2005.

                        7.

                           Callixte

                              Mbarushimana
                           . Dzimšanas datums: 24.7.1963. Dzimšanas vieta: Ndusu/Ruhengeri, Ziemeļu province, Ruanda. Valstspiederība: Ruandas. Cita informācija: a) pamatojoties uz Starptautiskās Krimināltiesas orderi, 2010. gada 3. oktobrī Parīzē aizturēts par kara noziegumiem un noziegumiem pret cilvēci, ko Ruandas atbrīvošanās spēku (FDLR) vienības izdarījušas 2009. gadā Kivu, un 2011. gada 25. janvārī nosūtīts uz Hāgu; b) pirms aizturēšanas bija Ruandas atbrīvošanās spēku (FDLR) izpildsekretārs un FDLR militārās virspavēlniecības vadītāja vietnieks. 5. panta 1. punkta b) apakšpunktā minētais paziņošanas datums: 21.3.2009.

                        8.

                           Iruta Douglas

                              Mpamo
                            (alias a) Mpano; b) Douglas Iruta Mpamo). Dzimšanas datums: a) 28.12.1965.; b) 29.12.1965. Dzimšanas vieta: a) Bashali, Masisi, KDR (saistībā ar a) punktā minēto dzimšanas datumu); b) Goma, KDR (saistībā ar b) punktā minēto dzimšanas datumu); c) Uvira). Valstspiederība: Kongo. Cita informācija: a) no 2011. jūnija uzturas Gisenyi Ruandā; b) uzņēmumu Compagnie Aérienne des Grands Lacs un Great Lakes Business Company īpašnieks/vadītājs. 5. panta 1. punkta b) apakšpunktā minētais paziņošanas datums: 10.11.2005.

                        9.

                           Sylvestre

                              Mudacumura
                            (alias a) Radja; b) Mupenzi Bernard; c) General Major Mupenzi; d) General Mudacumura). Amats: a) FDLR-FOCA militārais komandieris; b) FOCA vadītāja pirmais politiskais vietnieks un virspavēlniecības vadītājs. Valstspiederība: Ruandas. Cita informācija: kopš 2011. gada jūnija pamata dzīvesvieta ir Kikoma mežs, netālu no Bogoyi, Valikale, Ziemeļkivu. 5. panta 1. punkta b) apakšpunktā minētais paziņošanas datums: 10.11.2005.

                        10.

                           Leodomir

                              Mugaragu
                            (alias: a) Manzi Leon; b) Leo Manzi). Dzimšanas datums: a) 1954.; (b) 1953. Dzimšanas vieta: a) Kigali, Ruanda; b) Rushashi (Ziemeļu province), Ruanda. Amats: FDLR-FOCA štāba priekšnieks, atbildīgais par pārvaldi. Cita informācija: a) saskaņā ar neoficiālām un oficiālām ziņām Leodomir Mugaragu ir Abacunguzi bruņoto spēku (FOCA) – Ruandas atbrīvošanās spēku (FDLR) militāra atzara – štāba priekšnieks; b) saskaņā ar oficiālām ziņām Mugaragu ir vecākais plānotājs militārām operācijām, ko FDLR veic KDR austrumos; c) kopš 2011. gada jūnija pamata dzīvesvieta ir FDLR štābā Kikoma mežā, Bogoyi, Valikale, Ziemeļkivu. 5. panta 1. punkta b) apakšpunktā minētais paziņošanas datums: 23.12.2010.

                        11.

                           Leopold

                              Mujyambere
                            (alias a) Musenyeri; b) Achille; c) Frere Petrus Ibrahim. Dzimšanas datums: a) 17.3.1962.; b) 1966. gads (pieņēmums). Dzimšanas vieta: Kigali, Ruanda. Valstspiederība: Ruandas. Cita informācija: a) kopš 2011. gada jūnija – komandieris FDLR-FOCA Dienvidkivu operatīvajam sektoram, ko šobrīd dēvē par “Amazon”; b) pamata dzīvesvieta ir Nyakaleke (dienvidaustrumos no Mvengas, Dienvidkivu). 5. panta 1. punkta b) apakšpunktā minētais paziņošanas datums: 21.3.2009.

                        12.

                           Ignace

                              Murwanashyaka
                            (alias Ignace). Tituls: Dr. Dzimšanas datums: 14.5.1963. Dzimšanas vieta: a) Butera, Ruanda; b) Ngoma, Butare, Ruanda. Valstspiederība: Ruandas. Cita informācija: a) FDLR priekšsēdētājs un FDLR bruņoto spēku virspavēlnieks; b) 2009. gada 17. novembrī viņu aizturēja Vācijas iestādes. 5. panta 1. punkta b) apakšpunktā minētais paziņošanas datums: 10.11.2005.

                        13.

                           Straton

                              Musoni
                            (alias I.O. Musoni). Dzimšanas datums: a) 6.4.1961.; b) 4.6.1961. Dzimšanas vieta: Mugambazi, Kigali, Ruanda. Valstspiederība: Ruandas. Cita informācija: a) 2009. gada 17. novembrī viņu aizturēja Vācijas iestādes; b) vairs nav FDLR vadītāja pirmais vietnieks. 5. panta 1. punkta b) apakšpunktā minētais paziņošanas datums: 13.4.2007.

                        14.

                           Jules

                              Mutebutsi
                            (alias a) Jules Mutebusi; b) Jules Mutebuzi; c) pulkvedis Mutebutsi). Dzimšanas vieta: 1964. gads, Minembwe, South Kivu (Dienvidkivu), KDR. Valstspiederība: Kongo. Cita informācija: a) bijušais FARDC desmitā militārā reģiona komandiera vietnieks; b) 2007. gada decembrī viņu aizturējušas Ruandas iestādes un kopš tā laika dzīvo Kigali daļējā brīvībā (viņam nav atļauts atstāt valsti). 5. panta 1. punkta b) apakšpunktā minētais paziņošanas datums: 10.11.2005.

                        15.

                           Mathieu Chui

                              Ngudjolo
                            (alias Cui Ngudjolo). Cita informācija: a) MONUC viņu arestēja Bunia 2003. gada oktobrī; b) Kongo DR valdība 2008. gada 7. februārī viņu nodeva Starptautiskajai krimināltiesai. 5. panta 1. punkta b) apakšpunktā minētais paziņošanas datums: 10.11.2005.

                        16.

                           Floribert Ngabu

                              Njabu
                            (alias a) Floribert Njabu; b) Floribert Ndjabu; c) Floribert Ngabu; d) Ndjabu). Cita informācija: a) FNI priekšsēdētājs; b) kopš 2005. gada marta atrodas mājas arestā Kinšasā; c) 2011. gada 27. martā nosūtīts uz Hāgu, lai liecinātu Starptautiskās Krimināltiesas procesos. 5. panta 1. punkta b) apakšpunktā minētais paziņošanas datums: 10.11.2005.

                        17.

                           Laurent

                              Nkunda
                            (alias a) Laurent Nkunda Bwatare; b) Laurent Nkundabatware; c) Laurent Nkunda Mahoro Batware; d) Laurent Nkunda Batware; e) ģenerālis Nkunda; f) Nkunda Mihigo Laurent; g) Chairman; h) Papa Six). Dzimšanas datums: a) 6.2.1967.; b) 2.2.1967. Dzimšanas vieta: North Kivu/Rutshuru, KDR (attiecas uz dzimšanas datumu a)). Valstspiederība: Kongo. Cita informācija: a) bijušais RCD-G ģenerālis; b) Nacionālā tautas aizsardzības kongresa dibinātājs 2006. gadā; c) vecākais virsnieks, Congolese Democracy-Goma (RCD-G) aktīvists no 1998. līdz 2006. gadam; d) Ruandas Patriotiskās frontes (RPF) virsnieks no 1992. līdz 1998. gadam; e) Ruandas varas iestādes viņu aizturēja Ruandā 2009. gada janvārī un atbrīvoja no CNDP komandiera amata; f) atrodas mājas arestā Kigali. 5. panta 1. punkta b) apakšpunktā minētais paziņošanas datums: 10.11.2005.

                        18.

                           Félicien

                              Nsanzubukire
                            (alias Fred Irakeza). Amats: FDLR-FOCA pirmā bataljona vadītājs (darbojas Dienvidkivu Uvira-Sange apgabalā). Dzimšanas datums: 1967. gads. Dzimšanas vieta: Murama, Kinyinya, Rubungo, Kigali, Ruanda. Valstspiederība: Ruandas. Cita informācija: a) FDLR loceklis vismaz kopš 1994. gada un darbojas KDR austrumos kopš 1998. gada oktobra; b) kopš 2011. gada jūnija pamata dzīvesvieta ir Magunda, Mvengas apkārtnē Dienvidkivu. 5. panta 1. punkta b) apakšpunktā minētais paziņošanas datums: 23.12.2010.

                        19.

                           Pacifique

                              Ntawunguka
                            (alias a) pulkvedis Omega; b) Nzeri; c) Israel; d) Pacifique Ntawungula). Amats: komandieris, FDLR-FOCA operatīvais sektors Ziemeļkivu SONOKI. Dzimšanas datums: a) 1.1.1964.; b) 1964. gads (pieņēmums). Dzimšanas vieta: Gaseke, Gisenyi province, Ruanda. Valstspiederība: Ruandas. Cita informācija: kopš 2011. gada jūnija pamata dzīvesvieta ir Matembe Ziemeļkivu provincē. 5. panta 1. punkta b) apakšpunktā minētais paziņošanas datums: 21.3.2009.

                        20.

                           James

                              Nyakuni
                           . Valstspiederība: Ugandas. 5. panta 1. punkta b) apakšpunktā minētais paziņošanas datums: 10.11.2005.

                        21.

                           Stanislas

                              Nzeyimana
                            (alias a) Deogratias Bigaruka Izabayo; b) Bigaruka; c) Bigurura; d) Izabayo Deo; e) Jules Mateso Mlamba). Amats: FDLR-FOCA komandiera vietnieks. Dzimšanas datums: a) 1.1.1966.; b) 1967. (pieņēmums); c) 28.8.1966. Dzimšanas vieta: Mugusa (Butare), Ruanda. Valstspiederība: Ruandas. Cita informācija: kopš 2011. gada jūnija pamata dzīvesvieta ir Mukoberwa Ziemeļkivu provincē. 5. panta 1. punkta b) apakšpunktā minētais paziņošanas datums: 21.3.2009.

                        22.

                           Dieudonné

                              Ozia Mazio
                            (alias a) Ozia Mazio; b) Omari; c) Mr Omari). Amats: Kongo Uzņēmumu federācijas (FEC) prezidents Aru teritorijā. Dzimšanas datums: 6.6.1949. Dzimšanas vieta: Ariwara, KDR. Valstspiederība: Kongo. Cita informācija: tiek uzskatīts, ka miris Ariwara2008. gada 23. septembrī. 5. panta 1. punkta b) apakšpunktā minētais paziņošanas datums: 10.11.2005.

                        23.

                           Bosco

                              Taganda
                            (alias a) Bosco Ntaganda; b) Bosco Ntagenda; c) General Taganda; d) Lydia; e) Terminator; f) Tango; g) Tango Romeo; h) Major. Tituls: brigādes ģenerālis. Amats: de facto komandiera vietnieks secīgās pret FDLR vērstās operācijās Umoja Wetu, Kimia II un Amani Leo, kuras notika Ziemeļkivu un Dienvidkivu (kopš 2009. gada janvāra). Valstspiederība: Kongo. Dzimšanas datums: a) 1973.; b) 1974. Dzimšanas vieta: Bigogwe, Ruanda. Cita informācija: a) bērnībā pārcēlās uz Nyamitaba Masisi teritorijā, Ziemeļkivu provincē; b) kopš 2011. gada jūnija dzīvo Gomā, un viņam pieder lielas saimniecības Ngungu apvidū, Masisi teritorijā, Ziemeļkivu provincē; c) pēc Ituri miera nolīguma ar prezidenta 2004. gada 11. decembra dekrētu iecelts par FARDC brigādes ģenerāli; d) sākotnēji bija CNDP štāba priekšnieks un kļuva par CNDP militāro komandieri, kad 2009. gada janvāri tika apcietināts Laurent Nkunda; e) UPC/L militārais komandieris; f) CNDP štāba priekšnieks. 5. panta 1. punkta b) apakšpunktā minētais paziņošanas datums: 10.11.2005.

                        24.

                           Innocent

                              Zimurinda
                            (alias Zimulinda). Tituls: pulkvežleitnants. Dzimšanas datums: a) 1.9.1972.; b) 1975. Dzimšanas vieta: Ngungu, Masisi teritorija, Ziemeļu Kivu province, KDR. Tituls: pulkvedis. Valstspiederība: Kongo. Cita informācija: a) 2009. gadā iesaistījās FARDC kā pulkvežleitnants, brigādes komandieris FARDC Kimia II operācijā Ngungu apvidū; b) 2009. gada jūlijā tika paaugstināts par pulkvedi un kļuva par FARDC Ngungu sektora un vēlāk arī Kitchanga sektora komandieri FARDC Kimia II un Amani Leo operācijās; c) kaut gan viņa vārds neparādās KDR prezidenta 2010. gada 31. decembra pavēlē, ar ko ieceļ augsta ranga FARDC virsniekus, viņš de facto saglabāja komandiera amatu FARDC 22. sektorā Kitchanga un valkā nesen piešķirto FARDC ranga apliecinājumu un uniformu. 5. panta 1. punkta b) apakšpunktā minētais paziņošanas datums: 23.12.2010.

                  B.   JURIDISKAS PERSONAS, VIENĪBAS UN STRUKTŪRAS

                        1.

                              Butembo Airlines
                            (alias BAL). Adrese: Butembo, DRC. Cita informācija: kopš 2008. gada decembra vairs nav gaisa kuģa darbības licences KDR. 5. panta 1. punkta b) apakšpunktā minētais paziņošanas datums: 13.4.2007.

                        2.

                              Congomet Trading House
                           . Adrese: Butembo, North Kivu, DRC. Cita informācija: a) vairs nedarbojas kā zelta tirdzniecības uzņēmums Butembo, Ziemeļkivu; b) agrāk saukta par CONGOCOM. 5. panta 1. punkta b) apakšpunktā minētais paziņošanas datums: 13.4.2007.

                        3.

                              Compagnie Aérienne des Grands Lacs
                            (CAGL), (alias Great Lakes Business Company (GLBC)). Adrese: a) CAGL: Avenue President Mobutu, Goma, (CAGL ir birojs arī Gisenyi, Ruandā); b) GLBC: PO Box 315, Goma, DRC (GLBC ir birojs arī Gisenyi, Ruandā). 5. panta 1. punkta b) apakšpunktā minētais paziņošanas datums: 13.4.2007.

                        4.

                              Machanga Ltd
                           . Adrese: Kampala, Uganda. Cita informācija: a) zelta eksporta uzņēmums (direktori: Rajendra Kumar Vaya kungs un Hirendra M. Vaya kungs); b) Machanga piederošos līdzekļus, kas atradās Emirates Gold kontā, 2010. gadā iesaldēja Bank of Nova Scotia Mocatta (Apvienotā Karaliste). 5. panta 1. punkta b) apakšpunktā minētais paziņošanas datums: 13.4.2007.

                        5.

                              Tous Pour la Paix et le Développement
                            (alias TPD). Adrese: Goma, North Kivu, DRC. Cita informācija: a) TPD ir nevalstiska organizācija; b) Goma, provinciālās komitejas Dienvidkivu, Austrumkasai un Maniemā; c) oficiāli pārtraukta darbība kopš 2008. gada; d) praksē – kopš 2011 gada jūnija TPD biroji darbojas un ir iesaistīti lietās, kas attiecas uz iekšzemē pārvietotu personu atgriešanos, kopienu saskaņas veicināšanas iniciatīvām, ar zemi saistītu konfliktu risināšanā utt. 5. panta 1. punkta b) apakšpunktā minētais paziņošanas datums: 10.11.2005.

                        6.

                              Uganda Commercial Impex (UCI) Ltd
                           . Adrese: a) Kajoka Street, Kisemente, Kampala, Uganda; b) PO Box 22709, Kampala, Uganda. Cita informācija: a) zelta eksporta uzņēmums (agrākie direktori: Kunal Lodhia un J.V. Lodhia); b) 2011. gada janvārī Ugandas varas iestādes ziņoja komitejai, ka pēc Emirates Gold finanšu līdzekļu atbrīvošanas tas nomaksāja UCI parādu Crane bankai Kampalā, tādējādi pilnībā slēdzot tā kontus. 5. panta 1. punkta b) apakšpunktā minētais paziņošanas datums: 13.4.2007.”


title: Komisijas Īstenošanas regula (ES) Nr. 243/2014 ( 2014. gada 7. marts ) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā ( Bornheimer Spargel / Spargel aus dem Anbaugebiet Bornheim (AĢIN))

text:
               14.3.2014

               LV

               Eiropas Savienības Oficiālais Vēstnesis

               L 74/29

      KOMISIJAS ĪSTENOŠANAS REGULA (ES) Nr. 243/2014
   (2014. gada 7. marts)
   par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (Bornheimer Spargel / Spargel aus dem Anbaugebiet Bornheim (AĢIN))
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
   tā kā:

               (1)

               Saskaņā ar Regulas (ES) Nr. 1151/2012 50. panta 2. punkta a) apakšpunktu Vācijas iesniegtais pieteikums reģistrēt nosaukumu Bornheimer Spargel / Spargel aus dem Anbaugebiet Bornheim ir publicēts Eiropas Savienības Oficiālajā Vēstnesī
                   (2).

               (2)

               Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc nosaukums Bornheimer Spargel / Spargel aus dem Anbaugebiet Bornheim būtu jāreģistrē,

         IR PIEŅĒMUSI ŠO REGULU.
   1. pants
   Regulas pielikumā minētais nosaukums ar šo tiek ierakstīts reģistrā.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 7. martā

            Komisijas un tās priekšsēdētāja vārdā –

            Komisijas loceklis

         Dacian CIOLOȘ

      (1)  OV L 343, 14.12.2012., 1. lpp.

      (2)  OV C 286, 2.10.2013., 12. lpp.

      PIELIKUMS
      Līguma I pielikumā uzskaitītie lauksaimniecības produkti, kas paredzēti lietošanai pārtikā:

         1.6. grupa.   Svaigi vai pārstrādāti augļi, dārzeņi un labība

      VĀCIJA

         Bornheimer Spargel / Spargel aus dem Anbaugebiet Bornheim (AĢIN)


title: Komisijas Īstenošanas regula (ES) 2017/245 (2017. gada 10. februāris), ar kuru nosaka standarta importa vērtības atsevišķu veidu augļu un dārzeņu ievešanas cenas noteikšanai

text:
               11.2.2017

               LV

               Eiropas Savienības Oficiālais Vēstnesis

               L 36/57

         KOMISIJAS ĪSTENOŠANAS REGULA (ES) 2017/245
   (2017. gada 10. februāris),
   ar kuru nosaka standarta importa vērtības atsevišķu veidu augļu un dārzeņu ievešanas cenas noteikšanai
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1),
   ņemot vērā Komisijas 2011. gada 7. jūnija Īstenošanas regulu (ES) Nr. 543/2011, ar ko nosaka sīki izstrādātus noteikumus Padomes Regulas (EK) Nr. 1234/2007 piemērošanai attiecībā uz augļu un dārzeņu un pārstrādātu augļu un dārzeņu nozari (2), un jo īpaši tās 136. panta 1. punktu,
   tā kā:

               (1)

               Īstenošanas regulā (ES) Nr. 543/2011, piemērojot Urugvajas kārtas daudzpusējo tirdzniecības sarunu iznākumu, paredzēti kritēriji, pēc kuriem Komisija nosaka standarta importa vērtības minētās regulas XVI pielikuma A daļā norādītajiem produktiem no trešām valstīm un laika periodiem.

               (2)

               Standarta importa vērtību aprēķina katru darbdienu saskaņā ar Īstenošanas regulas (ES) Nr. 543/2011 136. panta 1. punktu, ņemot vērā mainīgos dienas datus. Tāpēc šai regulai būtu jāstājas spēkā dienā, kad to publicē Eiropas Savienības Oficiālajā Vēstnesī,

         IR PIEŅĒMUSI ŠO REGULU.
   1. pants
   Standarta importa vērtības, kas paredzētas Īstenošanas regulas (ES) Nr. 543/2011 136. pantā, ir tādas, kā norādīts šīs regulas pielikumā.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 10. februārī

            Komisijas

            un tās priekšsēdētāja vārdā –

            Lauksaimniecības un lauku attīstības ģenerāldirektorāta

            ģenerāldirektors

         Jerzy PLEWA

      (1)  OV L 347, 20.12.2013., 671. lpp.

      (2)  OV L 157, 15.6.2011., 1. lpp.

      PIELIKUMS

         Standarta importa vērtības atsevišķu veidu augļu un dārzeņu ievešanas cenas noteikšanai

                  (EUR/100 kg)

                  KN kods

                  Trešās valsts kods (1)

                  Standarta importa vērtība

                  0702 00 00

                  MA

                  111,7

                  SN

                  359,5

                  TN

                  311,6

                  TR

                  150,6

                  ZZ

                  233,4

                  0707 00 05

                  MA

                  85,9

                  TR

                  178,9

                  ZZ

                  132,4

                  0709 91 00

                  EG

                  153,4

                  ZZ

                  153,4

                  0709 93 10

                  MA

                  71,6

                  TR

                  203,0

                  ZZ

                  137,3

                  0805 10 22 , 0805 10 24 , 0805 10 28

                  EG

                  44,1

                  IL

                  71,6

                  MA

                  44,1

                  TN

                  52,1

                  TR

                  77,1

                  ZZ

                  57,8

                  0805 21 10 , 0805 21 90 , 0805 29 00

                  EG

                  93,2

                  IL

                  131,2

                  MA

                  90,2

                  TR

                  86,4

                  ZZ

                  100,3

                  0805 22 00

                  IL

                  117,8

                  MA

                  102,6

                  TR

                  60,4

                  ZZ

                  93,6

                  0805 50 10

                  EG

                  88,3

                  TR

                  83,4

                  ZZ

                  85,9

                  0808 30 90

                  CL

                  181,7

                  CN

                  108,8

                  ZA

                  113,2

                  ZZ

                  134,6

         (1)  Valstu nomenklatūra, kas paredzēta Komisijas 2012. gada 27. novembra Regulā (ES) Nr. 1106/2012, ar ko attiecībā uz valstu un teritoriju nomenklatūras atjaunināšanu īsteno Eiropas Parlamenta un Padomes Regulu (EK) Nr. 471/2009 par Kopienas statistiku attiecībā uz ārējo tirdzniecību ar ārpuskopienas valstīm (OV L 328, 28.11.2012., 7. lpp.). Kods “ZZ” nozīmē “cita izcelsme”.


title: Komisijas Īstenošanas regula (ES) Nr. 1069/2014 ( 2014. gada 10. oktobris ), ar ko paredz atkāpi no Padomes Regulas (EK) Nr. 73/2009 attiecībā uz turēšanas periodu piemaksas saņemšanai par zīdītājgovīm Spānijā par 2014. gadu

text:
               11.10.2014

               LV

               Eiropas Savienības Oficiālais Vēstnesis

               L 295/47

         KOMISIJAS ĪSTENOŠANAS REGULA (ES) Nr. 1069/2014
   (2014. gada 10. oktobris),
   ar ko paredz atkāpi no Padomes Regulas (EK) Nr. 73/2009 attiecībā uz turēšanas periodu piemaksas saņemšanai par zīdītājgovīm Spānijā par 2014. gadu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2009. gada 19. janvāra Regulu (EK) Nr. 73/2009, ar ko paredz kopējus noteikumus tiešā atbalsta shēmām saskaņā ar kopējo lauksaimniecības politiku un izveido dažas atbalsta shēmas lauksaimniekiem, kā arī groza Regulas (EK) Nr. 1290/2005, (EK) Nr. 247/2006, (EK) Nr. 378/2007 un atceļ Regulu (EK) Nr. 1782/2003 (1), un jo īpaši tās 142. panta r) punktu,
   tā kā:

               (1)

               Saskaņā ar Regulas (EK) Nr. 73/2009 111. panta 2. punkta otro daļu lauksaimnieks var pretendēt uz piemaksas piešķiršanu par zīdītājgovīm, ja vismaz sešus mēnešus pēc kārtas no pieteikuma iesniegšanas dienas lauksaimnieks ir turējis savā fermā noteiktu skaitu dzīvnieku. Tādu pašu prasību piemēro, ja dalībvalstis maksā valsts papildu piemaksu par zīdītājgovīm saskaņā ar Regulas (EK) Nr. 73/2009 111. panta 5. punktu.

               (2)

               Spānija ir informējusi Komisiju, ka atsevišķās valsts daļās valdīja ārkārtējs un ilgstošs sausums ļoti nepietiekamā nokrišņu daudzuma dēļ salīdzinājumā ar ilgtermiņā vidējo, un tam par iemeslu bija nepietiekams skaits dienu ar lielām lietusgāzēm kopš 2013. gada 1. oktobra. Šī ieilgusī situācija ir novedusi pie ganību noplicināšanās, kā arī pie tā, ka pieejamās lopbarības resursi ir izsīkuši un/vai tās kvalitāte pazeminājusies, tādējādi radot ļoti sarežģītu ekonomisko situāciju lauksaimniekiem, kas visu ganāmpulku tur ekstensīvās audzēšanas sistēmā un kam jāievēro Regulas (EK) Nr. 73/2009 111. panta 2. punkta otrajā daļā paredzētais turēšanas periods.

               (3)

               Šī situācija ir izraisījusi ārkārtas stāvokli, kā rezultātā lopkopjiem, kas tur zīdītājgovis, radušās nopietnas praktiskas un specifiskas problēmas dzīvnieku ēdināšanas un dzirdināšanas izmaksu pieauguma dēļ. Lai sausuma skartajās teritorijās esošie lopkopji, kas audzē zīdītājgovis, varētu turpināt ievērot savas finansiālās saistības, nezaudējot savas tiesības saņemt piemaksu par zīdītājgovīm saskaņā ar Regulas (EK) Nr. 73/2009 111. pantu, būtu lietderīgi attiecībā uz 2014. pieprasījumu iesniegšanas gadu saīsināt turēšanas perioda ilgumu, kas norādīts minētās regulas 111. panta 2. punkta otrajā daļā.

               (4)

               Atkarībā no datumiem, kuros iesniegti pieteikumi piemaksai par zīdītājgovīm Spānijas noteiktajā termiņā, turēšanas periods, kas minēts Regulas (EK) Nr. 73/2009 111. panta 2. punktā, beidzas ne agrāk kā 2014. gada 2. septembrī un ne vēlāk kā 2014. gada 10. decembrī. Lai nodrošinātu, ka attiecīgie lauksaimnieki var izmantot atkāpes sniegtās priekšrocības, būtu lietderīgi šo regulu piemērot ar atpakaļejošu spēku.

               (5)

               Šajā regulā paredzētie pasākumi ir saskaņā ar Tiešo maksājumu pārvaldības komitejas atzinumu,

         IR PIEŅĒMUSI ŠO REGULU.
   1. pants
   Attiecībā uz 2014. kalendāro gadu, atkāpjoties no Regulas (EK) Nr. 73/2009 111. panta 2. punkta otrās daļas, tajā noteikto turēšanas perioda minimālo ilgumu saīsina līdz pieciem mēnešiem pēc kārtas, sākot no dienas, kad iesniegts pieteikums piemaksai par zīdītājgovīm.
   Pirmā daļa attiecas uz lauksaimniekiem, kas atrodas Spānijas autonomajos apgabalos, kuri uzskaitīti šīs regulas pielikumā.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.
   To piemēro no 2014. gada 1. augusta.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 10. oktobrī

            Komisijas vārdā –

            priekšsēdētājs

         José Manuel BARROSO

      (1)  OV L 30, 31.1.2009., 16. lpp.

      PIELIKUMS
      Regulas 1. pantā minētie Spānijas autonomie apgabali

                  Andalūzija

                  Mursija

                  Valensija

                  Aragona

                  Baleāru salas

                  Kastīlija-Lamanča

                  Kastīlija un Leona

                  Katalonija

                  Madride

                  Estremadura


title: Komisijas Īstenošanas regula (ES) Nr. 1245/2013 ( 2013. gada 28. novembris ), ar ko apstiprina maznozīmīgu specifikācijas grozījumu attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā ( Fourme de Montbrison (ACVN))

text:
               4.12.2013

               LV

               Eiropas Savienības Oficiālais Vēstnesis

               L 323/11

         KOMISIJAS ĪSTENOŠANAS REGULA (ES) Nr. 1245/2013
   (2013. gada 28. novembris),
   ar ko apstiprina maznozīmīgu specifikācijas grozījumu attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (Fourme de Montbrison (ACVN))
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 53. panta 2. punkta otro daļu,
   tā kā:

               (1)

               Saskaņā ar Regulas (ES) Nr. 1151/2012 53. panta 1. punkta pirmo daļu Komisija ir izskatījusi Francijas pieteikumu specifikācijas grozījuma apstiprināšanai attiecībā uz aizsargāto cilmes vietas nosaukumu Fourme de Montbrison, kas reģistrēts saskaņā ar Komisijas Regulu (ES) Nr. 917/2010 (2).

               (2)

               Pieteikuma mērķis ir grozīt specifikāciju, precizējot izcelsmes apliecinājumu, ražošanas metodi, marķējumu, valsts prasības un attiecīgo pārbaudes struktūru kontaktinformāciju.

               (3)

               Komisija ir izvērtējusi minēto grozījumu un nolēmusi, ka tas ir pamatots. Grozījums Regulas (ES) Nr. 1151/2012 53. panta 2. punkta trešās daļas nozīmē ir maznozīmīgs, tāpēc Komisija to var apstiprināt, nepiemērojot minētās regulas 50.–52. pantā izklāstīto procedūru,

         IR PIEŅĒMUSI ŠO REGULU.
   1. pants
   Ar aizsargāto cilmes vietas nosaukumu Fourme de Montbrison apzīmētā produkta specifikāciju groza saskaņā ar šīs regulas I pielikumu.
   2. pants
   Konsolidēts vienotais dokuments, kurā apkopoti galvenie specifikācijas elementi, sniegts šīs regulas II pielikumā.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 28. novembrī

            Komisijas un tās priekšsēdētāja vārdā –

            Komisijas loceklis

         Dacian CIOLOȘ

      (1)  OV L 343, 14.12.2012., 1. lpp.

      (2)  OV L 269, 13.10.2010., 21. lpp.

      I PIELIKUMS
      Ar aizsargāto cilmes vietas nosaukumu Fourme de Montbrison apzīmētā produkta specifikācijā apstiprina šādus grozījumus:
      1.   II pozīcija “Produkta apraksts”

                  —

                  Produkta apraksts papildināts ar šādu organoleptisko aprakstu: “Fourme de Montbrison konsistence ir viendabīga, nedaudz stingra un mutē kūstoša. Sieram ir patīkama un izsmalcināta garša ar piena un augļainuma garšu buķeti; viegli samanāmais zilais pelējums piešķir sieram maigumu. Tam var būt pavisam neliela sāļa un rūgtena piegarša.” Šis apraksts noder produkta organoleptiskajai pārbaudei tā kontroles nolūkos.

                  —

                  Precizēts, ka “Fourme de Montbrison sagriešana ir atļauta tikai tad, ja tā neietekmē siera konsistenci. Siera gabaliem, kuru svars pārsniedz 50 gramus, ir obligāti jābūt ar mizu.”

            Ņemot vērā to, ka siera patēriņa paradumi visu laiku mainās, šā noteikuma mērķis ir nepieļaut novirzes saistībā ar siera sagriešanas veidiem.
      2.   IV pozīcija “Izcelsmes apliecinājums”

      2.1.   IV.1. apakšpozīcija “Deklarēšanas elementi”

                  —

                  Precizēts, ka paziņojumu ar identifikācijas datiem “sniedz saskaņā ar veidlapu, ko apstiprinājis Valsts izcelsmes un kvalitātes institūta direktors”.

            Lai precīzi uzskaitītu uzņēmējus, kas vēlas atteikties no ACVN produkta ražošanas īsajā periodā, ir paredzēti iepriekšēji paziņojumi par nodomu atteikties no ražošanas un iepriekšēji paziņojumi par nodomu pārņemt ražošanu.
      Sniegti precizējumi attiecībā uz to, kādam jābūt to deklarāciju saturam, kuras vajadzīgas produktu pazīšanai un uzraudzībai, un kādai jābūt šo deklarāciju nosūtīšanas kārtībai.
      Šie grozījumi ir saistīti ar cilmes vietas nosaukumu kontroles sistēmas reformu, ko īstenoja ar 2006. gada 7. decembra rīkojumu Nr. 2006-1547 par lauksaimniecības, mežsaimniecības vai pārtikas produktu un jūras velšu popularizēšanu.
      2.2.   IV.2. apakšpozīcija “Reģistri”

                  —

                  Papildināts to ierakstu saraksts, kas uzņēmējiem jāizdara, lai specifikācijā noteikto ražošanas apstākļu kontrole būtu iespējama.

            2.3.   IV.3. apakšpozīcija “Kontroles pasākumi attiecībā uz produktu”

                  —

                  Precizēts laikposms, kurā veic produkta organoleptisko pārbaudi, un noteikta paraugu ņemšanas metode. Šīs procedūras ir minētas arī cilmes vietas nosaukuma kontroles vai inspekcijas plānā, kuru izstrādājusi attiecīgā pārbaudes struktūra.

            3.   V pozīcija “Ražošanas metode”

      3.1.   V.1. apakšpozīcija “Piena ražošana”

                  —

                  Noteikts slaucamo govju ganāmpulks. Runa ir par “visām saimniecībā esošajām slaucamajām govīm un vaislas telēm kopumā”, ņemot vērā to, ka “slaucamās govis ir govis, kuras ražo pienu, un cietstāvošās govis”, savukārt “teles ir nepieaugušas govis periodā no atšķiršanas no zīdītājmātes līdz pirmajai atnešanās reizei”. Šīs definīcijas mērķis ir novērst jaukšanu un skaidri noteikt, uz kādiem dzīvniekiem attiecas specifikācijā turpmāk lietotie termini “slaucamo govju ganāmpulks”, “slaucamās govis” un “teles”.

                  —

                  V.1. apakšpozīcijas a) punktā svītroti noteikumi par pagaidu atkāpi no noteikuma par slaucamo govju pamatbarības izcelsmi sausuma laikā, neparedzētu laika apstākļu vai citu ārkārtēju apstākļu dēļ.

                  —

                  V.1. apakšpozīcijas a) punktā precizēts, ka otrā daļa attiecas uz pamatbarību un ka kāpostu dzimtas augu izmantošana lopbarībā ir aizliegta. Šo precizējumu mērķis ir novērst tekstā jebkādu neviennozīmīgumu.

                  —

                  V.1. apakšpozīcijas a) punkta frāze “Dzīvnieku barības pamatā ir svaiga ganību zāle, vītināta zāle, vālos apkaltēta zāle vai skābsiens” aizstāta ar frāzi “Attiecībā uz visām slaucamajām govīm kopumā vidēji gadā svaiga ganību zāle, vītināta zāle, vālos apkaltēta, plēvē iesaiņota zāle vai skābsiens veido 80 % vai vairāk (izsakot sausnā) no slaucamo govju pamatbarības”. Tādējādi ir skaidri precizēts zāles īpatsvars pamatbarībā, dzīvnieki, uz kuriem tas attiecas, un laikposms, kurā jāpiemēro šis nosacījums; minētie precizējumi atvieglos kontroles darbības. Šis noteikums liecina par to, ka cilmes vietas nosaukuma Fourme de Montbrison gadījumā barībai uz zāles bāzes ir liela nozīme.

                  —

                  V.1. apakšpozīcijas a) punkta frāze “Ganāmpulkā vidēji gadā kukurūzas skābbarība (izsakot sausnā) veido ne vairāk kā 20 % no dienas devas” tiek aizstāta ar frāzi “Vidēji gadā kukurūzas skābbarība (izsakot sausnā), ko izēdina visām slaucamajām govīm kopumā, veido ne vairāk kā 20 % no slaucamo govju pamatbarības”. Kukurūzas daudzuma ierobežojums attiecas tikai uz slaucamo govju pamabarību (nevis uz kopējo barības devu).

            Šis noteikums ir papildināts ar frāzi “Slaucamo govju ganāmpulkā kukurūzas skābbarību veselu augu veidā izēdina tikai un vienīgi telēm (pēdējā grūsnības mēnesī) un slaucamajām govīm” un frāzi “Slaucamo govju dienas devā nedrīkst apvienot kukurūzas zaļbarību vai kā skābbarību veselu augu veidā, kukurūzas graudus un konservētās (mitrā veidā) kukurūzas vālītes”. Precizējumi attiecībā uz to, kuriem dzīvniekiem drīkst izēdināt kukurūzas skābbarību, palīdzēs kontroles laikā pārbaudīt slaucamajām govīm faktiski izēdināto kukurūzas skābbarības daudzumu. Aizliegums apvienot kukurūzas zaļbarību vai skābbarību veselu augu veidā, kukurūzas graudus un konservētās (mitrā veidā) kukurūzas vālītes ir noteikts tādēļ, lai slaucamo govju barībā ierobežotu kukurūzas devu (it īpaši skābētu kukurūzu).
      Visu šo noteikumu mērķis ir, pirmkārt, slaucamo govju barībā priekšroku dot zālei un, otrkārt, atvieglot kontroli, precīzāk nosakot attiecīgus dzīvniekus un laikposmus.

                  —

                  Konsekvences labad V.1. apakšpozīcijas a) punkta noteikums attiecībā uz siena devu, ko slaucamajām govīm izēdina laikā, kad dzīvniekus nelaiž ganībās, ir precizēts, nosakot, ka šā noteikuma izpildes kontrole tiek veikta attiecībā uz visām slaucamajām govīm, nevis uz slaucamo govju ganāmpulku.

                  —

                  Skaidrības labad V.1. apakšpozīcijas b) punktā norādīts, ka aizliegums pastāvīgi turēt dzīvniekus tikai kūtī un izmantot industriālās ražošanas metodes attiecas uz slaucamajām govīm.

                  —

                  V.1. apakšpozīcijas b) punktā precizēts, ka slaucamajām govīm jāuzturas ganībās ne mazāk kā 150 dienas gadā. Šis nosacījums uzsver ganību nozīmi slaucamo govju barībā un atvieglo attiecīgā pienākuma izpildes kontroli.

                  —

                  V.1. apakšpozīcijas b) punkta frāze par zaļbarību attiecas uz slaucamajām govīm; šajā frāzē noteikts, ka jāizmanto tāda zāle, kas iegūta noteiktajā ģeogrāfiskajā apgabalā; zāli izmanto kā papildbarību ganību laikā. Šis noteikums ļauj svaigas lopbarības veidā izmantot zāli, kas iegūta teritorijās, kuras neatrodas slaukšanas ēku tuvumā un uz kurām tiek pārdzītas slaucamās govis.

                  —

                  Lai piena ražošanas saimniecībās, kurās piemēro cilmes vietas nosaukuma Fourme de Montbrison noteikumus, nostiprinātu ekstensīvās lauksaimniecības metodes, V.1. apakšpozīcijas b) punktā ir paredzēts ierobežojums attiecībā uz lopu skaitu, kas drīkst būt vienā saimniecībā.

                  —

                  V.1. apakšpozīcijas c) punktā iekļauts ierobežojums, saskaņā ar kuru katrai slaucamajai govij vidēji gadā papildbarības un barības piedevu veidā nedrīkst izēdināt vairāk kā 1 800 kg barības sausnas. Šis noteikums veicina tādas pamatbarības devu veidojošās lopbarības izmantošanu, kas iegūta tikai un vienīgi noteiktajā ģeogrāfiskajā apgabalā.

                  —

                  Skaidrības labad V.1. apakšpozīcija c) punktā izveidoti divi atsevišķi saraksti, kuros uzskaitītas izejvielas, ko atļauts izmantot slaucamajām govīm paredzētajā papildbarībā un barības piedevās.

            To izejvielu sarakstā, kuras atļauts izmantot slaucamo govju papildbarībā, papildus ir iekļauti mitri kukurūzas graudi, eļļasaugu sēklu produkti bez urīnvielas piedevas, eļļasaugu augļu produkti bez urīnvielas piedevas (izņemot augu eļļas/taukus un kakao pupiņu čaumalas/pākstis), pākšaugu sēklu produkti un raudzēšanas blakusprodukti no mikroorganismiem, kuru šūnas ir neaktīvas vai nedzīvas, izņemot produktus, ko iegūst no dažos substrātos kultivētu specifisku mikroorganismu biomasas, un izņemot vināzi. Termini “visu veidu labība un tās blakusprodukti”, “dehidrēta biešu masa”, “melase”, “proteīnaugu sēklas”, “sāls, minerālvielas” ir aizstāti attiecīgi ar terminiem “visu veidu labības graudi un to produkti”, “kaltēta biešu masa”, “cukura ražošanas blakusprodukti”, “pākšaugu sēklas” un “minerālvielas un to produkti”. Termins “lopbarības rauši bez urīnvielas piedevas” ir svītrots tāpēc, ka šie produkti ietilpst eļļasaugu sēklu un augļu produktos bez urīnvielas piedevas. Turklāt precizēts, ka kukurūzas vālīšu konservēšanas veids var būt sausais vai mitrais. Minētās izejvielas neietekmē produkta kvalitāti.
      Labību un tās produktus nedrīkst apstrādāt ar kaustisko sodu (nātrija hidroksīdu), jo šāda apstrāde neatbilst tradicionālajai praksei.
      Frāze “aizliegts izbarot jebkādu piedevu, lai tieši mainītu piena sastāvu” ir aizstāta ar barības piedevu sarakstu, kurā, lietojot tiesību aktos minēto terminoloģiju, ir uzskaitītas visas atļauto barības piedevu kategorijas un funkcionālās grupas. Šā grozījuma mērķis ir novērst jaukšanu vai interpretācijas, kas var rasties kontroles gaitā.

                  —

                  Lai saglabātu tradicionālo uzturu, V.1. apakšpozīcijas e) punktā pievienots noteikums, kas aizliedz dzīvnieku barībā un saimniecības augkopībā izmantot ĢMO.

            3.2.   V.3. apakšpozīcija “Pārstrāde”

                  —

                  Skaidrības labad sarakstā, kurā uzskaitītas atļautās sastāvdaļas vai ražošanas piedevas, ko drīkst pievienot pienam un ražošanas procesā, termins “nekaitīgas baktēriju, rauga un pelējumu kultūras” ir aizstāts ar terminu “nekaitīgas baktēriju, rauga un pelējumu kultūras, kuru nekaitīgums ir pierādīts”.

                  —

                  Svītrota apakšpozīcijas rindkopa “Tālākajā gaitā veiktie dažādie posmi – “coagulum jeb recekļa” sagriešana, siera graudu maisīšana, siera graudu masas iepriekšēja notecināšana, viegla presēšana, sakapāšana, sālīšana, iepildīšana veidnē un novietošana uz koka plauktiem – aprakstīti turpmākajās rindkopās”; katrs šajā rindkopā minētais posms ir aprakstīts atsevišķi šīs specifikācijas turpinājumā.

                  —

                  Siera graudu masas viegla presēšana, ko veic pirms sagraizīšanas (iepriekšējas notecināšanas laikā), vairs nav obligāta. Tehnoloģiskajā ražošanas procesā šis posms vairs nav vajadzīgs, jo siera galīgais sausais atlikums atbilst specifikācijas prasībām.

                  —

                  Frāze “Tad siera graudu masu sadala, sāla un liek veidnēs” grozīta šādi: “Siera graudu masu sagraiza un sāla vēlākais tad, kad to liek veidnēs.” Šādā formulējumā ir precīzāk noteikts laikposms, kurā notiek sālīšana.

                  —

                  Skaidrības labad precizēts, ka notecināšana telpā, ko veic bez presēšanas un pastāvīgi apvēršot, tiek veikta pēc siera graudu masas iepildīšanas veidnē.

                  —

                  No 24 līdz 18 stundām saīsināts minimālais notecināšanas ilgums; runa ir par notecināšanu veidnē, ko veic bez presēšanas un pastāvīgi apvēršot. Ražošanas paņēmienu attīstība ir ļāvusi saīsināt šā posma ilgumu, neietekmējot galaprodukta kvalitāti.

                  —

                  Frāze “Sadurstīšana tiek veikta, sākot no 10. dienas pēc sarecināšanas” tagad ir iekļauta V.4. punktā, precizējot, ka runa ir par siera sadurstīšanu.

            3.3.   V.4. apakšpozīcija “Nogatavināšana un glabāšana”

      Frāze “Pēc sadurstīšanas seko vismaz piecpadsmit dienu ilgs nogatavināšanas posms pagrabos vai nogatavināšanas telpās no 6 līdz 12 °C temperatūrā un no 90 līdz 98 % relatīvajā mitrumā” ir aizstāta ar frāzi “Pēc siera izņemšanas no telpas ar koka plauktiem un pēc iespējamas susināšanas seko nogatavināšanas posms pagrabos vai nogatavināšanas telpās no 6 līdz 12 °C temperatūrā un no 90 līdz 98 % relatīvajā mitrumā”; papildus iekļauta frāze “Pēc sadurstīšanas sieru nogatavina vismaz 15 dienas pagrabos vai nogatavināšanas telpās, ievērojot iepriekš noteiktos temperatūras un mitruma apstākļus”.
      Šo precizējumu mērķis ir labāk aprakstīt procesa posmus. Proti, siera sadurstīšanu veic tad, kad siers jau ir pagrabā, nevis pirms tā ievietošanas pagrabā. Ja vajag, siera susināšanu var veikt laikposmā starp siera izņemšanu no telpas ar koka plauktiem un tā ievietošanu pagrabā. Siera nogatavināšanu pagrabā, kas ilgst vismaz 15 dienas, skaita no sadurstīšanas dienas.
      4.   VIII pozīcija “Marķēšana”

      Lai nodrošinātu uztveramību un sekmētu ACVN produktu popularizēšanai veikto informatīvo pasākumu sinerģiju, pienākums marķējumā iekļaut norādi “appellation d’origine contrôlée” (kontrolēts cilmes vietas nosaukums) ir svītrots un aizstāts ar pienākumu marķējumā iekļaut Eiropas Savienības aizsargāta cilmes vietas nosaukuma simbolu.
      5.   IX pozīcija “Valsts prasības”

      Ņemot vērā iepriekš minēto valsts reformu cilmes vietas nosaukumu kontroles sistēmā, ir pievienota tabula, kurā uzskaitīti galvenie parametri, kas jāpārbauda kontroles gaitā, un to izvērtēšanas metode.

      II PIELIKUMS

         KONSOLIDĒTS VIENOTAIS DOKUMENTS

      Padomes 2006. gada 20. marta Regula (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (1)

            FOURME DE MONTBRISON

      EK Nr.: FR-PDO-0105-01014-06.07.2012.

         AĢIN ( ) ACVN (X)

      1.   Nosaukums

         Fourme de Montbrison

      2.   Dalībvalsts vai trešā valsts

      Francija
      3.   Lauksaimniecības produkta vai pārtikas produkta apraksts

      3.1.   Produkta veids

                  1.3. grupa.

                  Siers

            3.2.   Produkta apraksts, uz kuru attiecas 1. punktā minētais nosaukums

         Fourme de Montbrison ir cilindriskas formas siers 17 līdz 21 cm augstumā un 11,5 līdz 14,5 cm diametrā, tas sver no 2,1 līdz 2,7 kg, sieram ir zila pelējuma sēņu caurausta masa, tas nepresēts, termiski neapstrādāts, fermentēts un sālīts, pievienojot sāli siera graudiem, kad tos ievieto veidnē.
      Tauku saturs ir vismaz 52 grami uz 100 gramiem siera pēc pilnīgas izžāvēšanas, un sausnas svars tajā nedrīkst būt mazāks par 52 gramiem uz 100 gramiem nogatavināta siera.
      Sieru var apzīmēt ar cilmes vietas nosaukumu Fourme de Montbrison, tikai sākot no trīsdesmit otrās dienas, skaitot no sarecināšanas dienas.
      Siera miza ir oranžā krāsā, sausa, ar pelējuma sēņu veidotu kārtu, uz kuras var būt baltas, dzeltenas un sarkanas krāsas appelējumi. Krēmkrāsas siera masā ir tikai neliels acojums, un masu caurauž gaiši zilas krāsas pelējums.

         Fourme de Montbrison konsistence ir viendabīga, nedaudz stingra un mutē kūstoša. Sieram ir patīkama un izsmalcināta garša ar piena un augļainuma garšu buķeti; viegli samanāmais zilais pelējums piešķir sieram maigumu. Sieram var būt pavisam nedaudz sāļa un rūgtena piegarša.
      3.3.   Izejvielas (tikai pārstrādātiem produktiem)

      —
      3.4.   Dzīvnieku barība (tikai dzīvnieku izcelsmes produktiem)

      Visa gada garumā piena govju pamatbarība ir lopbarība, kas iegūta šajā ģeogrāfiskajā apgabalā.
      Dzīvnieku ēdināšanā izmantojama visu veidu lopbarība, izņemot kāpostu dzimtas augu lopbarību.
      Attiecībā uz visām slaucamajām govīm kopumā vidēji gadā svaiga ganību zāle, vītināta zāle, vālos apkaltēta, plēvē iesaiņota zāle vai skābsiens veido 80 % vai vairāk (izsakot sausnā) no slaucamo govju pamatbarības.
      Vidēji gadā kukurūzas skābbarība (izsakot sausnā), ko izēdina visām slaucamajām govīm kopumā, veido ne vairāk kā 20 % no slaucamo govju pamatbarības.
      Laikā, kad dzīvniekus nelaiž ganībās, slaucamo govju ganāmpulkā vidēji katram dzīvniekam vismaz 3 kg barības sausnas jāizbaro siena veidā.
      Laikā, kad pieejama svaiga ganību zāle, obligāta ir slaucamo govju ganīšana ganībās, tiklīdz to atļauj laika apstākļi. Ganību periods nedrīkst būt īsāks par 150 dienām gadā.
      Slaucamo govju ganāmpulkā katrai govij vidēji gadā papildbarības un barības piedevu veidā nedrīkst izēdināt vairāk kā 1 800 kg barības sausnas.
      Slaucamajam govīm paredzētajā papildbarībā un barības piedevās atļauts izmantot tikai tās izejvielas un piedevas, kas ir minētas attiecīgajā sarakstā.
      3.5.   Īpaši ražošanas posmi, kas jāveic noteiktajā ģeogrāfiskajā apgabalā

      Piena ražošana, siera izgatavošana, nogatavināšana un uzglabāšana līdz pat 32 dienām, skaitot no sarecināšanas dienas, notiek ģeogrāfiskajā apgabalā.
      3.6.   Īpaši noteikumi griešanai, rīvēšanai, iepakošanai u. c.

         Fourme de Montbrison sagriešana ir atļauta tikai tad, ja tā neietekmē siera konsistenci. Siera gabaliem, kuru svars pārsniedz 50 gramus, ir obligāti jābūt ar mizu.
      3.7.   Īpaši noteikumi marķēšanai

      Ar cilmes vietas nosaukumu Fourme de Montbrison apzīmēto siera rituļu marķējumā jābūt produkta nosaukumam, kas uzrakstīts ar burtiem, kuru izmērs ir vismaz divas trešdaļas no vislielākajiem uz marķējuma lietotajiem burtiem, un Eiropas Savienības ACVN simbolam.
      Neatkarīgi no noteikumos paredzētās informācijas, kas jānorāda attiecībā uz visiem sieriem, aizliegts tieši blakus cilmes vietas nosaukumam iekļaut citus apzīmējumus, izņemot ražotāju vai tirgotāju zīmolus.
      4.   Precīza ģeogrāfiskā apgabala definīcija

         Fourme de Montbrison ģeogrāfiskajā apgabalā ietilpst šādu pašvaldību teritorija:
      Luāras (Loire) departamentā – Bard, Cervières, Chalmazel, La Chamba, La Chambonie, Champoly, Châtelneuf, La Côte-en-Couzan, Écotay-l’Olme, Essertines-en-Châtelneuf, Jeansagnière, Lérigneux, Noirétable, Palogneux, Roche, Saint-Bonnet-le-Courreau, Saint-Didier-sur-Rochefort, Saint-Georges-en-Couzan, Saint-Jean-la-Vêtre, Saint-Julien-la-Vêtre, Saint-Just-en-Bas, Saint-Laurent-Rochefort, Saint-Priest-la-Vêtre, Saint-Romain-d’Urfé, Les Salles, Sauvain, La Valla-sur-Rochefort un Verrières-en-Forez pašvaldība.
      Pijdedomas (Puy-de-Dôme) departamentā – Brugeron, Job, Saint-Anthème, Saint-Pierre-la-Bourlhonne un Valcivières pašvaldība.
      5.   Saikne ar ģeogrāfisko apgabalu

      5.1.   Ģeogrāfiskā apgabala specifika

         Dabas faktori

      Produkta Fourme de Montbrison ražošanas ģeogrāfisko apgabalu veido Forēzas kalnu augšējā daļa, kas atrodas Luāras (Loire) un Pijdedomas (Puy de Dôme) departamentā, kā arī daļēji paši Forēzas kalni. Apgabals atrodas tādu vidēji augstu kalnu apvidū (augstākais punkts virs jūras līmeņa ir 1 634 m), kuru grēdas vērstas galvenokārt ziemeļu–dienvidu virzienā un atrodas uz granīta pamatieža; apgabalam ir dabas veidotas robežas. Kalnu pļavu un subalpīnu pļavu ainavu papildina kaili reljefa pacēlumi ar noapaļotām virsotnēm, ko norobežo ar skujkoku mežiem apaugušas nogāzes. Apgabalā ir daudz kūdrāju un zālaugu platību. Nokrišņu daudzums ir visai liels (vidēji vairāk nekā 1 000 mm gadā). Klimatā vērojama gan okeāna, gan kontinentāla ietekme. Gada vidējā gaisa temperatūra ir visai zema, proti, zemāka par 10 °C un bieži vien pat zemāka par 5 °C. Garajās un aukstajās ziemās bieži snieg.
      Ņemot vērā augstumu virs jūras līmeņa un lielo nokrišņu daudzumu, lopbarība galvenokārt tiek iegūta daudzgadīgo zālaugu platībās.

         Cilvēkfaktori

         Fourme de Montbrison izgatavošana aizsākusies agrajos viduslaikos Haut-Forez rajonā, kur ganību lopkopība vēl bija saglabājusies līdz pat Otrajam pasaules karam. Sieru izgatavoja alpīnajām pļavām raksturīgajās ganu būdiņās jasseries, kuras bija izplatītas kalnu nogāzēs abpus Forēzas kalnu masīvam. Agrākos laikos sieru izgatavoja tikai vasarā, izmantojot pienu, ko deva neliela apjoma ganāmpulku govis; ar siera izgatavošanu nodarbojās sievietes, savukārt vīrieši palika ciematos, lai turpinātu lauku darbus. Daba apgādāja piensaimniekus ar skujkoku stumbriem, no kuriem, izdobjot vidu, izgatavoja teknes (speciālus koka plauktus), kas siera izgatavošanas laikā bija ideāli piemēroti siera masas jeb furmas notecināšanai. Sieru uzglabāja līdz vasaras beigām, tad pārdeva tirgos, apbraukājot abas kalnu masīva puses; visnozīmīgākais bija Montbrison tirgus.
      Mūsdienu piensaimnieki diezgan plaši izmanto daudzgadīgo zālaugu platības. Fourme de Montbrison ražošanas apstākļi, jo īpaši obligātā govju ganīšana ganībās visu laikposmu, kad tas ir iespējams, ēdināšana, kuras pamatā ir zālaugu izmantošana un kukurūzas skābbarības ierobežota lietošana, nodrošina šo dabas resursu lietderīgu izmantošanu.

         Fourme de Montbrison ražošanas procesā izmanto no priekštečiem pārmantotas siera gatavošanas metodes, turklāt siera pagatavošanā maksimāli tiek izmantota vietējo siernieku zinātība šādās darbībās:

                  —

                  siera graudu maisīšana, kas saistīta ar nelielu siera graudu izmēru (aptuveni 0,5–1 cm vienā pusē),

                  —

                  siera graudu masas sālīšana un viegla siera rituļu sālīšana no ārpuses,

                  —

                  ļoti īpaša papildu notecināšanas metode, izmantojot skujkoku plauktus.

            5.2.   Produkta specifika

         Fourme de Montbrison ir cilindriskas formas siers 17 līdz 21 cm augstumā un 11,5 līdz 14,5 cm diametrā, tam ir zila pelējuma caurausta masa, kurai ir patīkama un izsmalcināta garša. Siera miza ir oranžā krāsā. Neliels acojums un viegli samanāmais zilais pelējums piešķir sieram maigumu.
      5.3.   Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

         Fourme de Montbrison raksturīgo īpašību pamatā ir īpaši piena ražošanas un siera gatavošanas paņēmieni.
      Savukārt piena ražošanas pamatā ir Forēzas kalnu daudzveidīgās ganības, un šāda piena īpašības palielina siera garšas izsmalcinātību un aromātiskumu.
      Siera izmērs ir saistīts ar to, ka agrākos laikos ganāmpulki bija nelieli un ka sieru gatavoja sievietes.
      Samērā maigā Fourme de Montbrison garša ir saistīta ar to, ka siera graudi tiek sagraizīti smalki. Pateicoties siera graudu nelielajam izmēram, acojums siera masā veidojas neliels un līdz ar to ierobežo Penicillium roqueforti sēnes attīstību, proti, appelējums nav tik izteikts kā citu veidu siera masā ar zilu pelējumu.
      Tieši sālīšanas tehnoloģija, kas veicina siera rituļa virsas mikrofloras attīstību, nosaka to, ka sieram izveidojas specifiska oranža miza. Arī siera masas notecināšana uz skujkoku plauktiem nodrošina siera rituļa virsas mikrofloras attīstību. Koka plaukti ir virsējās mikrofloras rezervuārs, kas tieši piedalās šīs mikrofloras attīstībā, novēršot siera mizas pārāk strauju sažūšanu.
      Turklāt salīdzinājumā ar citu veidu zilā siera garšu šā siera garša Fourme de Montbrison sālīšanas tehnoloģijas dēļ ir mazāk sāļa.

         Atsauce uz specifikācijas publikāciju

      (Regulas (EK) Nr. 510/2006 5. panta 7. punkts)
      https://www.inao.gouv.fr/fichier/CDCFourmeDeMontbrison.pdf

         (1)  OV L 93, 31.3.2006., 12. lpp. Aizstāta ar Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 343, 14.12.2012., 1. lpp.).


title: Padomes Īstenošanas regula (ES) Nr. 284/2014 ( 2014. gada 21. marts ), ar ko īsteno Regulu (ES) Nr. 269/2014 par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība

text:
               21.3.2014

               LV

               Eiropas Savienības Oficiālais Vēstnesis

               L 86/27

      PADOMES ĪSTENOŠANAS REGULA (ES) Nr. 284/2014
   (2014. gada 21. marts),
   ar ko īsteno Regulu (ES) Nr. 269/2014 par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (ES) Nr. 269/2014 (2014. gada 17. marts) par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (1), un jo īpaši tās 14. panta 1. punktu,
   tā kā:

               (1)

               Padome 2014. gada 17. martā pieņēma Regulu (ES) Nr. 269/2014.

               (2)

               Ievērojot situācijas nopietnību, Padome uzskata, ka Regulas (ES) Nr. 269/2014 I pielikumā iekļautajam to fizisko un juridisko personu, vienību un struktūru sarakstam, kurām piemēro ierobežojošos pasākumus, būtu jāpievieno papildu personas.

               (3)

               Tāpēc attiecīgi būtu jāgroza Regulas (ES) Nr. 269/2014 I pielikums,

         IR PIEŅĒMUSI ŠO REGULU.
   1. pants
   Šīs regulas pielikumā uzskaitītās personas pievieno sarakstam, kas izklāstīts Regulas (ES) Nr. 269/2014 I pielikumā.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 21. martā

            Padomes vārdā –

            priekšsēdētājs

         D. KOURKOULAS

      (1)  OV L 78, 17.3.2014., 6. lpp.

      PIELIKUMS

         Lēmuma 1. pantā minētais fizisko un juridisko personu, vienību un struktūru saraksts

                  Vārds

                  Identifikācijas informācija

                  Pamatojums

                  Sarakstā iekļaušanas datums

                  1.

                     Rogozin, Dmitry Olegovich

                  Dzimis 1963. gada 21. decembrīMoscow

                  Krievijas Federācijas premjerministra vietnieks.
                  Publiski aicinājis aneksēt Krimu.

                  21.3.2014.

                  2.

                     Glazyev, Sergey

                  Dzimis 1961. gada 1. janvārīZaporozhye (Ukrainas PSR)

                  Krievijas Federācijas prezidenta padomnieks.
                  Publiski aicinājis aneksēt Krimu.

                  21.3.2014.

                  3.

                     Matviyenko, Valentina Ivanova

                  Dzimusi 1949. gada 7. aprīlīShepetovka, Khmelnitskyi oblast (Ukrainas PSR)

                  Federācijas padomes spīkere. 2014. gada 1. martā Federācijas padomē publiski pauda atbalstu Krievijas spēku nosūtīšanai uz Ukrainu.

                  21.3.2014.

                  4.

                     Naryshkin, Sergei Evgenevich

                  Dzimis 1954. gada 27. oktobrī

                     St Petersburg (bijusī Leningrad)

                  Valsts Domes spīkers. Publiski pauda atbalstu Krievijas spēku nosūtīšanai uz Ukrainu. Publiski pauda atbalstu Krievijas un Krimas atkalapvienošanas līgumam un ar to saistītajam federatīvajam konstitucionālajam likumam.

                  21.3.2014.

                  5.

                     Kiselyov, Dmitry Konstantinovich

                  Dzimis 1954. gada 26. aprīlī

                  Ar prezidenta dekrētu 2013. gada 9. decembrī iecelts par Krievijas federatīvās valsts ziņu aģentūras "Rossiya Segodnya" vadītāju.
                  Viena no centrālajām personām valdības propagandā, ar ko tiek atbalstīta Krievijas spēku nosūtīšana uz Ukrainu.

                  21.3.2014.

                  6.

                     Nosatov, Alexander Mihailovich

                  Dzimis 1963. gada 27. martāSevastopol (Ukrainas PSR)

                  Melnās jūras flotes komandiera vietnieks, kontradmirālis.
                  Komandē Krievijas spēkus, kas ir okupējuši Ukrainas suverēno teritoriju.

                  21.3.2014.

                  7.

                     Kulikov, Valery Vladimirovich

                  Dzimis 1956. gada 1. septembrīZaporozhye (Ukrainas PSR)

                  Melnās jūras flotes komandiera vietnieks, kontradmirālis.
                  Komandē Krievijas spēkus, kas ir okupējuši Ukrainas suverēno teritoriju.

                  21.3.2014.

                  8.

                     Surkov, Vladislav Yurievich

                  Dzimis 1964. gada 21. septembrīSolntsevo, Lipetsk

                  Krievijas Federācijas prezidenta palīgs. Viņš organizēja procesu Krimā, kura rezultātā Krimas vietējās kopienas tika mobilizētas izvērst darbības, kas grauj Ukrainas iestāžu Krimā darbību.

                  21.3.2014.

                  9.

                     Mikhail Malyshev

                  Krimas vēlēšanu komisijas priekšsēdētājs

                  Atbildīgs par Krimas referenduma administrēšanu. Saskaņā ar Krievijas sistēmu atbildīgs par referenduma rezultātu parakstīšanu.

                  21.3.2014.

                  10.

                     Valery Medvedev

                  Sevastopoles vēlēšanu komisijas priekšsēdētājs

                  Atbildīgs par Krimas referenduma administrēšanu. Saskaņā ar Krievijas sistēmu atbildīgs par referenduma rezultātu parakstīšanu.

                  21.3.2014.

                  11.

                     Lt. Gen. Igor Turchenyuk

                  Krievijas spēku Krimā komandieris

                  Faktiskais komandieris Krimas teritorijā dislocētajiem Krievijas spēkiem (kurus Krievija turpina oficiāli dēvēt par "vietējiem pašaizsardzības spēkiem").

                  21.3.2014.

                  12.

                     Elena Borisovna Mizulina

                  Valsts Domes deputāte

                  Ierosinātāja un atbalstītāja nesenajiem likumdošanas priekšlikumiem Krievijā, kas būtu ļāvuši citu valstu reģioniem pievienoties Krievijai bez šo valstu centrālo iestāžu iepriekšējas piekrišanas.

                  21.3.2014.


title: Komisijas Īstenošanas regula (ES) Nr. 309/2012 ( 2012. gada 11. aprīlis ), ar kuru nosaka standarta importa vērtības atsevišķu veidu augļu un dārzeņu ievešanas cenas noteikšanai

text:
               12.4.2012

               LV

               Eiropas Savienības Oficiālais Vēstnesis

               L 102/7

         KOMISIJAS ĪSTENOŠANAS REGULA (ES) Nr. 309/2012
   (2012. gada 11. aprīlis),
   ar kuru nosaka standarta importa vērtības atsevišķu veidu augļu un dārzeņu ievešanas cenas noteikšanai
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1),
   ņemot vērā Komisijas 2011. gada 7. jūnija Īstenošanas regulu (ES) Nr. 543/2011, ar ko nosaka sīki izstrādātus noteikumus Padomes Regulas (EK) Nr. 1234/2007 piemērošanai attiecībā uz augļu un dārzeņu un pārstrādātu augļu un dārzeņu nozari (2), un jo īpaši tās 136. panta 1. punktu,
   tā kā:

               (1)

               Īstenošanas regulā (ES) Nr. 543/2011, piemērojot Urugvajas kārtas daudzpusējo tirdzniecības sarunu iznākumu, paredzēti kritēriji, pēc kuriem Komisija nosaka standarta importa vērtības minētās regulas XVI pielikuma A daļā norādītajiem produktiem no trešām valstīm un laika periodiem.

               (2)

               Standarta importa vērtību aprēķina katru darbdienu saskaņā ar Īstenošanas regulas (ES) Nr. 543/2011 136. panta 1. punktu, ņemot vērā mainīgos dienas datus. Tāpēc šai regulai būtu jāstājas spēkā dienā, kad to publicē Eiropas Savienības Oficiālajā Vēstnesī,

         IR PIEŅĒMUSI ŠO REGULU.
   1. pants
   Standarta importa vērtības, kas paredzētas Īstenošanas regulas (ES) Nr. 543/2011 136. pantā, ir tādas, kā norādīts šīs regulas pielikumā.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2012. gada 11. aprīlī

            Komisijas un tās priekšsēdētāja vārdā –

            lauksaimniecības un lauku attīstības ģenerāldirektors

         José Manuel SILVA RODRÍGUEZ

      (1)  OV L 299, 16.11.2007., 1. lpp.

      (2)  OV L 157, 15.6.2011., 1. lpp.

      PIELIKUMS
      Standarta importa vērtības atsevišķu veidu augļu un dārzeņu ievešanas cenas noteikšanai

                  (EUR/100 kg)

                  KN kods

                  Trešās valsts kods (1)

                  Standarta importa vērtība

                  0702 00 00

                  MA

                  52,4

                  TN

                  107,6

                  TR

                  101,9

                  ZZ

                  87,3

                  0707 00 05

                  TR

                  148,1

                  ZZ

                  148,1

                  0709 91 00

                  EG

                  66,1

                  ZZ

                  66,1

                  0709 93 10

                  MA

                  81,4

                  TR

                  120,6

                  ZZ

                  101,0

                  0805 10 20

                  EG

                  52,7

                  IL

                  72,2

                  MA

                  48,5

                  TN

                  56,3

                  TR

                  61,6

                  ZA

                  34,5

                  ZZ

                  54,3

                  0805 50 10

                  TR

                  48,2

                  ZZ

                  48,2

                  0808 10 80

                  AR

                  86,1

                  BR

                  85,2

                  CA

                  121,8

                  CL

                  103,1

                  CN

                  113,0

                  MK

                  31,8

                  US

                  164,2

                  ZA

                  153,1

                  ZZ

                  107,3

                  0808 30 90

                  AR

                  105,5

                  CL

                  129,5

                  CN

                  77,5

                  US

                  107,0

                  UY

                  67,7

                  ZA

                  111,7

                  ZZ

                  99,8

         (1)  Valstu nomenklatūra, kas paredzēta Komisijas Regulā (EK) Nr. 1833/2006 (OV L 354, 14.12.2006., 19. lpp.). Kods “ZZ” nozīmē “cita izcelsme”.


title: Komisijas Īstenošanas regula (ES) 2016/1894 (2016. gada 26. oktobris), ar ko Regulu (EK) Nr. 1484/95 groza attiecībā uz reprezentatīvo cenu noteikšanu mājputnu gaļas un olu nozarē, kā arī ovalbumīnam

text:
               28.10.2016

               LV

               Eiropas Savienības Oficiālais Vēstnesis

               L 293/28

         KOMISIJAS ĪSTENOŠANAS REGULA (ES) 2016/1894
   (2016. gada 26. oktobris),
   ar ko Regulu (EK) Nr. 1484/95 groza attiecībā uz reprezentatīvo cenu noteikšanu mājputnu gaļas un olu nozarē, kā arī ovalbumīnam
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 183. panta b) punktu,
   ņemot vērā Eiropas Parlamenta un Padomes 2014. gada 16. aprīļa Regulu (ES) Nr. 510/2014, ar kuru nosaka tirdzniecības režīmu, kas piemērojams dažām lauksaimniecības produktu pārstrādē iegūtām precēm un atceļ Padomes Regulas (EK) Nr. 1216/2009 un (EK) Nr. 614/2009 (2), un jo īpaši tās 5. panta 6. punkta a) apakšpunktu,
   tā kā:

               (1)

               Ar Komisijas Regulu (EK) Nr. 1484/95 (3) ir noteikti sīki izstrādāti noteikumi papildu ievedmuitas nodokļu sistēmas ieviešanai un reprezentatīvās cenas mājputnu gaļas un olu nozarē, kā arī ovalbumīnam.

               (2)

               Regulāri pārbaudot datus, uz kuriem balstīta reprezentatīvo cenu noteikšana mājputnu gaļas un olu nozarē, kā arī ovalbumīnam, kļuvis skaidrs, ka ir jāgroza reprezentatīvās cenas konkrētu produktu importam, ņemot vērā cenu svārstības atkarībā no produktu izcelsmes.

               (3)

               Tādēļ Regula (EK) Nr. 1484/95 būtu attiecīgi jāgroza.

               (4)

               Ņemot vērā to, ka ir jānodrošina šā pasākuma piemērošana iespējami drīz pēc atjaunināto datu nosūtīšanas, šai regulai būtu jāstājas spēkā tās publicēšanas dienā,

         IR PIEŅĒMUSI ŠO REGULU.
   1. pants
   Regulas (EK) Nr. 1484/95 I pielikumu aizstāj ar šīs regulas pielikuma tekstu.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 26. oktobrī

            Komisijas

            un tās priekšsēdētāja vārdā –

            lauksaimniecības un lauku attīstības ģenerāldirektors

         Jerzy PLEWA

      (1)  OV L 347, 20.12.2013., 671. lpp.

      (2)  OV L 150, 20.5.2014., 1. lpp.

      (3)  Komisijas 1995. gada 28. jūnija Regula (EK) Nr. 1484/95, ar ko nosaka sīki izstrādātus noteikumus par papildu ievedmuitas sistēmas ieviešanu un reprezentatīvo cenu noteikšanu mājputnu gaļas un olu nozarē, kā arī ovalbumīnam un atceļ Regulu Nr. 163/67/EEK (OV L 145, 29.6.1995., 47. lpp.).

      PIELIKUMS

            “I PIELIKUMS

                        KN kods

                        Preču apraksts

                        Reprezentatīvā cena
                        (EUR/100 kg)

                        Nodrošinājums, kas minēts 3. pantā
                        (EUR/100 kg)

                        Izcelsme (1)

                        0207 12 10

                        Nesadalītas, saldētas vistas, t. s. “70 % cāļi”

                        108,4

                        0

                        AR

                        0207 12 90

                        Nesadalītas, saldētas vistas, t. s. “65 % cāļi”

                        119,8

                        0

                        AR

                        169,7

                        0

                        BR

                        0207 14 10

                        Bezkaula, saldēti gaiļu vai vistu gabali

                        271,7

                        9

                        AR

                        177,2

                        41

                        BR

                        273,5

                        8

                        CL

                        226,4

                        22

                        TH

                        0207 27 10

                        Bezkaula, saldēti tītaru gabali

                        353,7

                        0

                        BR

                        345,9

                        0

                        CL

                        0408 91 80

                        Žāvētas olas bez čaumalām

                        350,0

                        0

                        AR

                        1602 32 11

                        Termiski neapstrādāti gaiļa vai vistas gaļas izstrādājumi

                        197,9

                        27

                        BR

         (1)  Valstu nomenklatūra ir noteikta Komisijas 2012. gada 27. novembra Regulā (ES) Nr. 1106/2012, ar ko attiecībā uz valstu un teritoriju nomenklatūras atjaunināšanu īsteno Eiropas Parlamenta un Padomes Regulu (EK) Nr. 471/2009 par Kopienas statistiku attiecībā uz ārējo tirdzniecību ar ārpuskopienas valstīm (OV L 328, 28.11.2012., 7. lpp.). Kods “ZZ” nozīmē “citas izcelsmes vietas”.”


title: Komisijas Īstenošanas regula (ES) Nr. 1259/2014 ( 2014. gada 24. novembris ) par apropriāciju, kas pārnestas no 2014. finanšu gada, atlīdzināšanu saskaņā ar Eiropas Parlamenta un Padomes Regulas (ES) Nr. 1306/2013 26. panta 5. punktu

text:
               26.11.2014

               LV

               Eiropas Savienības Oficiālais Vēstnesis

               L 339/1

         KOMISIJAS ĪSTENOŠANAS REGULA (ES) Nr. 1259/2014
   (2014. gada 24. novembris)
   par apropriāciju, kas pārnestas no 2014. finanšu gada, atlīdzināšanu saskaņā ar Eiropas Parlamenta un Padomes Regulas (ES) Nr. 1306/2013 26. panta 5. punktu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 26. panta 6. punktu,
   apspriedusies ar Lauksaimniecības fondu komiteju,
   tā kā:

               (1)

               Saskaņā ar Regulas (ES, Euratom) Nr. 966/2012 (2) 169. panta 3. punktu apropriācijas, par kurām nav uzņemtas saistības un kas attiecas uz Padomes Regulas (EK) Nr. 1290/2005 (3) 3. panta 1. punktā minētajām darbībām, var pārnest uz nākamo finanšu gadu. Šāda pārnešana nedrīkst pārsniegt 2 % no sākotnējām apropriācijām un Padomes Regulas (EK) Nr. 73/2009 (4) 11. pantā minēto tiešo maksājumu korekcijas summu, ko piemēroja iepriekšējā finanšu gadā. Tas var radīt papildu maksājumu galīgajiem saņēmējiem, uz kuriem attiecās iepriekš minētā korekcija.

               (2)

               Saskaņā ar Regulas (ES) Nr. 1306/2013 26. panta 5. punktu, atkāpjoties no Regulas (ES, Euratom) Nr. 966/2012 169. panta 3. punkta, dalībvalstīm ir jāatlīdzina šādi pārnestās apropriācijas galīgajiem saņēmējiem, uz kuriem finanšu gadā, uz kuru apropriācijas tiek pārnestas, attiecas korekcijas likme. Minētā atlīdzināšana attiecas tikai uz galīgajiem saņēmējiem tajās dalībvalstīs, kurās iepriekšējā finanšu gadā tiek piemērota finanšu disciplīna (5).

               (3)

               Turklāt saskaņā ar Regulas (ES) Nr. 1306/2013 26. panta 7. punktu ikviena minētās regulas 25. pantā noteiktā summa, kas paredzēta rezervei krīzes situācijām lauksaimniecības nozarē un kas nav izmantota, ir jāatlīdzina saskaņā ar minētās regulas 26. panta 5. punktu.

               (4)

               Saskaņā ar Padomes Regulas (ES) Nr. 1181/2013 (6) 1. panta 1. punktu finanšu disciplīnu piemēro tiešajiem maksājumiem attiecībā uz 2013. kalendāro gadu.

               (5)

               Rezerve krīzes situācijām nav pieprasīta līdz 2014. gada 15. oktobrim, tātad ELGF 2014. gada budžetā pieejamā rezerves summa šajā finanšu gadā netiks izmantota. Turklāt, pamatojoties uz 2014. gada ELGF apropriāciju izpildi dalītās pārvaldības ietvaros laikposmā no 2013. gada 16. oktobra līdz 2014. gada 15. oktobrim un provizorisko izpildi tiešās pārvaldības ietvaros no 2014. gada 1. janvāra līdz 2014. gada 31. decembrim, papildu apropriācijas, par kurām nav uzņemtas saistības, paliks ELGF 2014. gada budžetā.

               (6)

               Pamatojoties uz dalībvalstu izdevumu deklarācijām par laikposmu no 2013. gada 16. oktobra līdz 2014. gada 15. oktobrim, saistībā ar finanšu disciplīnu dalībvalstu efektīvi piemērotā samazinājuma summa 2014. finanšu gadā ir EUR 868,2 miljoni.

               (7)

               Tāpēc neizmantotās apropriācijas, kas atbilst finanšu disciplīnas summai EUR 868,2 miljonu apmērā, ko piemēro 2014. finanšu gadā, un kas nepārsniedz 2 % no sākotnējām apropriācijām, kuras attiecas uz Regulas (EK) Nr. 1290/2005 3. panta 1. punktā minētajām darbībām, var pārnest uz 2015. finanšu gadu pēc lēmuma, ko pieņem Komisija saskaņā ar Regulas (ES, Euratom) Nr. 966/2012 169. panta 3. punkta piekto daļu.

               (8)

               Lai nodrošinātu, ka minēto apropriāciju atlīdzināšana galīgajiem saņēmējiem joprojām būtu samērīga ar finanšu disciplīnas korekcijas summu, ir lietderīgi, ka Komisija nosaka summas, kas dalībvalstīm ir pieejamas atlīdzināšanai.

               (9)

               Lai izvairītos no tā, ka dalībvalstis minēto atmaksājumu saņemšanai būtu spiestas veikt papildu maksājumu, šī regula ir jāpiemēro no 2014. gada 1. decembra. Tādējādi ar šo regulu noteiktās summas ir galīgas un tās piemēro, neskarot samazināšanas piemērošanu saskaņā ar Regulas (ES) Nr. 1306/2013 41. panta 1. punktu, visas citas korekcijas, kas ņemtas vērā lēmumā par mēneša maksājumiem attiecībā uz dalībvalstu maksājumu aģentūru veiktajiem izdevumiem par 2014. gada oktobri, saskaņā ar Regulas (ES) Nr. 1306/2013 18. panta 3. punktu un visus samazinājumus un papildu maksājumus, kas jāveic saskaņā ar minētās regulas 18. panta 4. punktu, vai visus lēmumus, ko pieņems saistībā ar grāmatojumu noskaidrošanas procedūru.

               (10)

               Saskaņā ar Regulas (ES, Euratom) Nr. 966/2012 169. panta 3. punktu apropriācijas, par kurām nav uzņemtas saistības, var pārnest vienīgi uz nākamo finanšu gadu. Tāpēc ir lietderīgi, ka Komisija noteiktu dalībvalstu izdevumu atbilstības datumus saistībā ar atlīdzināšanu saskaņā ar Regulas (ES) Nr. 1306/2013 26. panta 5. punktu, ņemot vērā lauksaimniecības finanšu gadu, kā noteikts minētās regulas 39. pantā.

               (11)

               Lai ņemtu vērā īso laiku starp paziņojumu par dalībvalstu īstenoto 2014. gada ELGF apropriāciju izpildi dalītās pārvaldības ietvaros laikposmam no 2013. gada 16. oktobra līdz 2014. gada 15. oktobrim un nepieciešamību piemērot šo regulu no 2014. gada 1. decembra, šai regulai būtu jāstājas spēkā dienā, kad to publicē Eiropas Savienības Oficiālajā Vēstnesī,

         IR PIEŅĒMUSI ŠO REGULU.
   1. pants
   Apropriāciju summas, kas tiks pārnestas no 2014. finanšu gada saskaņā ar Regulas (ES, Euratom) Nr. 966/2012 169. panta 3. punktu un kas saskaņā ar Regulas (ES) Nr. 1306/2013 26. panta 5. punktu ir piešķirtas dalībvalstīm izdevumu atlīdzināšanai galīgajiem saņēmējiem, uz kuriem 2015. finanšu gadā attiecas korekcijas likme saskaņā ar Komisijas Īstenošanas regulu (ES) Nr. 1227/2014 (7), ir noteiktas šīs regulas pielikumā.
   Uz summām, kas tiks pārnestas, attiecas Komisijas lēmums par pārnešanu saskaņā ar Regulas (ES) Nr. 966/2012 169. panta 3. punkta piekto daļu.
   2. pants
   Par dalībvalstu izdevumiem saistībā ar pārnesto apropriāciju atlīdzināšanu var saņemt Savienības finansējumu tikai tad, ja attiecīgās summas ir samaksātas saņēmējiem līdz 2015. gada 16. oktobrim.
   3. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.
   To piemēro no 2014. gada 1. decembra.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 24. novembrī

            Komisijas

            un tās priekšsēdētāja vārdā –

            lauksaimniecības un lauku attīstības ģenerāldirektors

         Jerzy PLEWA

      (1)  OV L 347, 20.12.2013., 347. lpp.

      (2)  Eiropas Parlamenta un Padomes 2012. gada 25. oktobra Regula (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (OV L 298, 26.10.2012., 1. lpp.).

      (3)  Padomes 2005. gada 21. jūnija Regula (EK) Nr. 1290/2005 par kopējās lauksaimniecības politikas finansēšanu (OV L 209, 11.8.2005., 1. lpp.).

      (4)  Padomes 2009. gada 19. janvāra Regula (EK) Nr. 73/2009, ar ko paredz kopējus noteikumus tiešā atbalsta shēmām saskaņā ar kopējo lauksaimniecības politiku un izveido dažas atbalsta shēmas lauksaimniekiem (OV L 30, 31.1.2009., 16. lpp.).

      (5)  Finanšu disciplīnu nepiemēro Bulgārijai, Horvātijai un Rumānijai saskaņā ar 8. panta 2. punktu Eiropas Parlamenta un Padomes 2013. gada 17. decembra Regulā (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (OV L 347, 20.12.2013., 608. lpp.).

      (6)  Padomes 2013. gada 19. novembra Regula (ES) Nr. 1181/2013, ar ko nosaka Padomes Regulā (EK) Nr. 73/2009 paredzēto tiešo maksājumu korekcijas likmi attiecībā uz 2013. kalendāro gadu un ar ko atceļ Komisijas Īstenošanas regulu (ES) Nr. 964/2013 (OV L 313, 22.11.2013., 13. lpp.).

      (7)  Komisijas 2014. gada 17. novembra Īstenošanas regula (ES) Nr. 1227/2014, ar ko nosaka Padomes Regulā (EK) Nr. 73/2009 paredzēto tiešo maksājumu korekcijas likmi attiecībā uz 2014. kalendāro gadu un atceļ Komisijas Īstenošanas regulu (ES) Nr. 879/2014 (OV L 331, 18.11.2014., 6. lpp.).

      PIELIKUMS
      Pārnesto apropriāciju summas, kas pieejamas atlīdzināšanai

                  (EUR)

                  Beļģija

                  13 551 741

                  Čehija

                  21 168 544

                  Dānija

                  23 196 648

                  Vācija

                  125 613 712

                  Igaunija

                  1 999 607

                  Īrija

                  27 196 811

                  Grieķija

                  35 594 447

                  Spānija

                  110 713 618

                  Francija

                  193 513 120

                  Itālija

                  71 006 784

                  Kipra

                  689 016

                  Latvija

                  2 262 601

                  Lietuva

                  6 011 809

                  Luksemburga

                  813 093

                  Ungārija

                  26 861 237

                  Malta

                  64 499

                  Nīderlande

                  19 962 029

                  Austrija

                  13 848 862

                  Polija

                  36 451 389

                  Portugāle

                  13 001 479

                  Slovēnija

                  1 777 463

                  Slovākija

                  8 891 177

                  Somija

                  11 301 184

                  Zviedrija

                  15 739 925

                  Apvienotā Karaliste

                  86 964 834


title: Komisijas Īstenošanas regula (ES) Nr. 1250/2013 ( 2013. gada 2. decembris ), ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā ( Českobudějovické pivo (AĢIN))

text:
               4.12.2013

               LV

               Eiropas Savienības Oficiālais Vēstnesis

               L 323/26

         KOMISIJAS ĪSTENOŠANAS REGULA (ES) Nr. 1250/2013
   (2013. gada 2. decembris),
   ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (Českobudějovické pivo (AĢIN))
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
   tā kā:

               (1)

               Saskaņā ar Regulas (ES) Nr. 1151/2012 53. panta 1. punkta pirmo daļu Komisija ir izskatījusi Čehijas pieteikumu specifikācijas grozījuma apstiprināšanai attiecībā uz aizsargāto ģeogrāfiskās izcelsmes norādi Českobudějovické pivo, kas reģistrēta saskaņā ar Komisijas Regulu (EK) Nr. 1107/96 (2), kurā grozījumi izdarīti ar Aktu par nosacījumiem, ar kādiem Čehijas Republika pievienojas Eiropas Savienībai (3).

               (2)

               Attiecīgais grozījums nav maznozīmīgs Regulas (ES) Nr. 1151/2012 53. panta 2. punkta nozīmē, tāpēc Komisija, piemērojot minētās regulas 50. panta 2. punkta a) apakšpunktu, grozījuma pieteikumu ir publicējusi Eiropas Savienības Oficiālajā Vēstnesī
                   (4).

               (3)

               Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc šis grozījums būtu jāapstiprina,

         IR PIEŅĒMUSI ŠO REGULU.
   1. pants
   Ar šo tiek apstiprināts Eiropas Savienības Oficiālajā Vēstnesī publicētais specifikācijas grozījums attiecībā uz šīs regulas pielikumā minēto nosaukumu.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 2. decembrī

            Komisijas un tās priekšsēdētāja vārdā –

            Komisijas loceklis

         Dacian CIOLOȘ

      (1)  OV L 343, 14.12.2012., 1. lpp.

      (2)  OV L 148, 21.6.1996., 1. lpp.

      (3)  OV L 236, 23.9.2003., 33. lpp.

      (4)  OV C 134, 14.5.2013., 54. lpp.

      PIELIKUMS
      Regulas (ES) Nr. 1151/2012 I pielikuma I daļā uzskaitītie lauksaimniecības produkti un pārtikas produkti:

         2.1. grupa.   Alus

      ČEHIJA

         Českobudějovické pivo (AĢIN)